กำชับฝ่ายความมั่นคงเข้มงวดชายแดน ป้องกันการรุกล้ำทุกเส้นทาง ภายใต้กลไกสันติวิธี
พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ลงพื้นที่อำเภอแม่สอด จังหวัดตาก ตรวจเยี่ยมหน่วยเฉพาะกิจ กรมทหารราบที่ 14 พร้อมย้ำสถานการณ์สู้รบชายแดนส่งผลกระทบต่อประชาชนในพื้นที่ รัฐบาลมีความห่วงใยประชาชนในพื้นที่ที่ได้รับผลกระทบ จึงสั่งการขอให้กองกำลังป้องกันชายแดน ยึดมั่นการปกป้องอธิปไตย ป้องกันการรุกล้ำทั้งทางบกทางน้ำและทางอากาศ ขณะเดียวกันให้รักษาความสัมพันธ์อันดี โดยใช้กลไกทั้งระดับพื้นที่และภูมิภาคสนับสนุนการแก้ปัญหาโดยสันติวิธี พร้อมทั้งขอให้ช่วยเหลือประชาชนในพื้นที่ชายแดนที่ได้รับผลกระทบ และผู้หนีภัยจากการสู้รบ ด้วยเมตตาธรรมตามหลักสิทธิมนุษยชน พร้อมกำชับให้คุมเข้มสกัดกั้นและปราบปรามยาเสพติด โดยเฉพาะเคมีภัณฑ์และสารตั้งต้น การสกัดกั้นการลักลอบเข้าเมืองผิดกฎหมาย การลักลอบตัดไม้ทำลายป่า สินค้าผิดกฎหมาย โดยเฉพาะสัตว์ป่าและพืชผลการเกษตร ที่ส่งผลต่อราคาสินค้าการเกษตรภายในประเทศ รวมทั้งให้เตรียมความพร้อมช่วยเหลือผู้ประสบภัยในพื้นที่เสี่ยง